TUKS | teo @ UP
Archive for the 'TUKS' category
UITNODIGING NA 'N AANBIEDING VAN PROF DIRK SMIT OOR DIE VRAAG: "WAT IS PUBLIEKE TEOLOGIE?"
Wel vriende, vir die van julle wat belangstel is die vraagstukke oor hoe die kerk se rol binne 'n publieke omgewing moet lyk, is hierdie dalk 'n goeie geleentheid. Publieke teologie vra na die teologie se bydrae in die gesprek oor hoe die samelewing funksioneer, dit vra ook na hoe die kerk se rol moet lyk binne die samelewing. Die veld is 'n oorvleueling van Missiologie, Etiek, en bietjie Praktiese Teologie, maar natuurlik kan ons nie hieroor praat sonder die insigte van die Bybelwetenskappe en Teologie nie.
Die Sentrum vir Publieke Teologie herhaal hiermee 'n uitnodiging aan diegene wat meer oor publieke teologie wil weet na 'n aanbieding oor die vraag: "Wat is publieke teologie?" deur prof. Dirk Smit van die Fakulteit Teologie, Universiteit van Stellenbosch. Prof. Smit is 'n stigterslid van die Beyers Naudé Sentrum vir Publieke Teologie en 'n kenner van die publieke teologie.
Prof. Smit sal sy aanbieding op Woensdagmiddag 23 April vanaf 14:30 tot 17:00 (met onderbreking vir tee) in die Teologiegebou, saal 2-1 op die hoofkampus van UP hou. Bywoning is gratis. Dit sal egter waardeer word as u per e-pos vir prof. De Villiers sal laat weet as u die aanbieding sal bywoon. (etienne.devilliers@up.ac.za
Moenie hierdie geleentheid om 'n internasionaal erkende kenner van die publieke teologie te hoor praat, misloop nie!